ไอเอ็นจีประนอมหนี้ ผู้เช่าที่กองทุนเบี้ยว
&nbsp;
21 ส.ค. 2554

โพสต์ทูเดย์ — วันนี้ บลจ.ไอเอ็นจี เจรจาผู้เช่ากองทุน TIF1 เบี้ยวหนี้ ย้ำรักษาผลประโยชน์ผู้ถือหน่วยลงทุน
นายแกรนท์ แอนดรูว์ ไบเลย์ กรรมการ บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) ในฐานะบริษัทจัดการของกองทุนรวมอสังหาริมทรัพย์ไทยอินดัสเตรียล 1 (TIF1) เปิดเผยว่า บริษัทจัดการในนามของกองทุนได้ยื่นคำฟ้องต่อบริษัท จรัญมอเตอร์เซลล์ ซึ่งเป็นผู้เช่าที่ดินและอาคารโรงงานของกองทุนภายในนิคมอุตสาหกรรมลาดกระบัง (เขตส่งออก) เมื่อวันที่ 6 ต.ค. 2552 เป็นคดีหมายเลขดําที่ 1094/2552 ต่อศาลจังหวัดมีนบุรี เพื่อเรียกร้องให้ชำระค่าเช่าและค่าบริการที่ค้างชำระ
นอกจากนี้ ได้เรียกค่าซ่อมแซมทรัพย์สินที่เสียหายและดอกเบี้ย เป็นเงินรวม 5,948,455 บาท และขอให้ขับไล่ผู้เช่าออกจากสถานที่เช่า และกองทุนยังเรียกร้องค่าเสียหายจำนวน 223,560 บาทต่อเดือน นับถัดจากวันที่ยื่นคำฟ้องจนกว่าผู้เช่าจะชำระเงินครบถ้วนและย้ายออกจากสถานที่เช่า
อย่างไรก็ตาม ศาลได้กำหนดวันประนอมข้อพิพาทในวันที่ 22 มิ.ย. 2553 ในการเจรจากับผู้เช่าในการประนอมข้อพิพาทดังกล่าว ซึ่งบริษัทจัดการจะคำนึงถึงประโยชน์ของผู้ถือหน่วยลงทุนในการยอมรับหรือไม่ยอมรับข้อเสนอของผู้เช่าในการประนอมข้อพิพาท และจะแจ้งให้ผู้ถือหน่วยลงทุนทราบความคืบหน้าของคดีหากไม่สามารถตกลงประนอมข้อพิพาทแล้ว การดำเนินคดีจะดำเนินต่อไปตามขั้นตอนของศาล